La Bibia piemontèisa/Testament Vej/Salm/Salm 147


Salm

147. Che bel ch’a l’é canté 'd làude a nòst Dé! 
Ël salmista a làuda 'l Signor përchè ch'a l'é 'l sovran del mond e ch'a cudiss jë bzogn ëd sò pòpol, ch'a l'é gropà a chiel da 'n pat.

Laudé Nosgnor! Coma ch'a l'é bel canté 'd làude a nòst Dé! A dà pròpi 'd piasì! Chiel a l’é degn d’arsèive ‘d làude. Nosgnor a l'é 'n camin d'arfé Gerusalem e d’arporté a ca j'esilià. A guariss coj ch'a l'han ël cheur dësfàit e 'mbinda soe ferìe. A conta le stèile e a-j ciama tute për nòm. Che grand ch’a l’é Nosgnor! Sò pòdej a conòss gnun confin! Soa sapiensa as peul pa mzuresse! Nosgnor a sosten ij crasà ma a sbat a tèra ij gram. Canté vòstra 'rconossensa a Nosgnor! Canté 'd làude a nòst Dé con l'arpa! 

A l'é chiel ch'a quata 'l cél con ëd nìvole! A l'é chiel ch'a pronta la pieuva për la tèra! A l'é chiel ch'a fà chërse l'erba an sle colin-e! A l'é chiel ch'a dà da mangé a le bestie servaje e ch'a nuriss ij croass cand ch'a crijo. 

Nosgnor a pija gnun piasì 'nt la fòrsa d'un caval o  'nt la potensa d'un guerié. Nò, Nosgnor a l'ha piasì an coj ch'a l'han ëd rësguard për chiel an coj ch'a l'han fiusa 'nt sò amor ch'a vnirà mai a manché. Dà glòria a Nosgnor, Gerusalem! Canta 'd làude a tò Dé, Sion! Përchè chiel a l'ha rinforsà le protession dij tò porton e a l'ha benedì ij tò fieuj ch'a stan al sicur ant la sità anvironà da 'd murajon. A l'é chiel ch'a sicura la pas ëd toa nassion e ch'a pàsia toa fam con ël mej frument. 

Nosgnor a manda ij sò órdin për ël mond - che lesta ch’a l’é soa Paròla! 

A l'é chiel ch'a manda la fiòca tanme 'd lan-a molzin-a. A l'é chiel ch'a spatara la galaverna an sla tèra tanme 'd sënner. A l'é chiel ch'a tira le grele 'd tempesta tanme 'd pere. Chi é-lo ch'a podrìa 'rziste a soa frèid? E peui, quand ch'a dà 'n comand, tut as ëslingua. A manda 'l vent e la giassa a fond. A l'é chiel ch'a l'ha 'rvelà soa Paròla ai fieuj ëd Giacòb, ij sò decret e soe decision ai fieuj d' Israel. 

A l'ha fàit tut sossì për gnun-e d'àutre nassion. Lor a conòsso pa ij sò comandament. Laudé Nosgnor!

Nòte 

Bibia
Testament Vej
Salm